આ અંગે મળતી માહિતી અનુસાર સુરત જિલ્લાના પલસાણા તાલુકાનાં કડોદરા નગરપાલિકાની સામાન્ય ચૂંટણીમાં ગત વર્ષ 2015 દરમ્યાન વોર્ડ નંબર 4 માં કોંગ્રેસ તરફથી અઝીમખાન સમીમખાન પઠાણ (રહે, અમૃતનગર કડોદરા) નાઓએ ઉમેદવારી નોંધાવી હતી ઉમેદવારી પત્ર ભરતી વેળાએ બે કરતાં વધુ બાળકો ધરાવતા હતા તેમ છતાં વર્ષ 2014 દરમ્યાન તેમને ત્યાં વધુ એક બાળકનો જન્મ થયો હતો. તે હકીકત છુપાવી ચૂંટણી દરમ્યાન ચૂંટણી અધિકારી સમક્ષ ખોટું સોગંદનામું રજૂ કર્યું હતું જે બાબતે થયેલી ફરિયાદ બાદ તેમને સભ્યપદેથી દૂર કરવામાં આવ્યા હતા. ત્યારબાદ પલસાણા મામલતદાર દ્વારા આ બાબતે થયેલી તપાસમાં અઝીમખાને ખોટું સોગંદનામું કર્યું હોવાની કબૂલાત કરી હતી તેમજ અઝીમખાન વિરુધ્ધ કરવામાં આવેલી અરજીમાં તેમના પુરાવા મળી આવ્યા હતા. ત્યારબાદ મદદનીશ સરકારી વકીલ અને એડિશનલ પબ્લિક પ્રોસિક્યુટર સુરતના કાનૂની અભિપ્રાય બાદ અઝીમખાને ખોટું સોગંદનામું રજૂ કર્યું હોય તે બાબતે તેમના વિરુધ્ધ પલસાણા મામલતદાર નૈલેશભાઈ ભાવસાર નાઓએ કડોદરા પોલીસ સ્ટેશનમાં ફરિયાદ નોંધાવતાં કડોદરા પોલીસે આ અંગે ગુનો નોંધી આગળની તપાસ હાથ ધરી છે.